România este pe cale să piardă dreptul de vot în Agenția Spațiala Europeană și la CERN, “pentru că nu ne-am plătit contribuția”. Avertismentul a fost lansat de Sorin Cîmpeanu, președintele Consiliului Rectorilor.

“Îmi exprim speranța că România va reuși să își achite angajamentele, contribuțiile către organismele internaționale ce contează. Aș exemplifica cu Agentia Spațială Europeană, unde din păcate tocmai ce suntem în curs de a ne pierde dreptul de vot, pentru că nu ne-am plătit contributia, CERN (Organizația Europeană pentru Cercetări Nucleare – n.red.) și alte organisme internaționale extrem de relevante”, a avertizat Cîmpeanu, într-un discurs susținut la Iași la festivitatea de deschidere a anului universitar.

Fost ministru al Educației și Cercetării în mandatul lui Victor Ponta și premier interimar după demisia acestuia, Cîmpeanu a criticat și împărțirea portofoliului de la educație în două ministere: unul al învățământului și unul al cercetării.

“Dacă nu îndrăznesc să sper prea mult, poate vom avea rezolvată și această separare artificială între învățământul superior și cercetarea științifică. Poate vom avea, cine știe, șansa să avem un an universitar complet, în care să avem un singur ministru al Educației”, a continuat acesta.

Sursa foto: Inquam Photos / Alexandra Pandrea

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA